|  |  |
| --- | --- |
| **Kriterij** | **Bodovi** |
|  |  |
| **1** | **Veličina gospodarstva SO** | **Najviše 10** |
|  | Od 2.000 do 3.999 € | 10 |
|  | Od 4.000 do 7.999 € | 7 |
| **2** | **Dob nositelja/odgovorne osobe poljoprivrednog gospodarstva**  | **Najviše 10** |
|  | Nositelj/odgovorna osoba PG-a na dan podnošenja Prijave projekta nije starija od 35 godina  | 10 |
|  | Nositelj/odgovorna osoba PG-a na dan podnošenja Prijave projekta starija je od 35 godina i mlađa od 40 godina  | 8 |
|  | Nositelj/odgovorna osoba PG-a na dan podnošenja Prijave projekta starija je od 40 godina | 5 |
| **3** | **Aktivnosti iz poslovnog plana imaju pozitivan utjecaj na okoliš** | **5** |
| **4** | **Aktivnosti iz poslovnog plana pridonose očuvanju postojećih ili stvaranju novih radnih mjesta** | **10** |
| **5** | **Broj stanovnika naselja u kojem se ulaganje provodi** | **Najviše 10** |
|  | Naselja unutar JLS-a u sastavu LAG-a do 499 stanovnika | 10 |
|  | Naselja unutar JLS-a u sastavu LAG-a od 500 do 999 stanovnika | 8 |
|  | Naselja unutar JLS-a u sastavu LAG-a od 1000 do 1999 stanovnika | 6 |
|  | Naselja unutar JLS-a u sastavu LAG-a od 2000 i više stanovnika  | 4 |
| **NAJVEĆI MOGUĆI BROJ BODOVA** | **45** |
| **PRAG PROLAZNOSTI** | **18** |

**Kriterij odabira 1: VELIČINA GOSPODARSTVA SO**

Da bi nositelj projekta ostvario bodove po navedenom kriteriju mora dostaviti Potvrdu o ekonomskoj veličini poljoprivrednog gospodarstva, izdane od Savjetodavne službe nakon objave Natječaja te potpisane od djelatnika Savjetodavne službe. Nositelj će si dodijeliti odgovarajuće bodove sukladno ekonomskoj veličini.

**Kriterij odabira 2: DOB NOSITELJA/ODGOVORNE OSOBE POLJOPRIVREDNOG GOSPODARSTVA**

Nositelj/odgovorna osoba PG-a ostvaruje bodove po ovom kriteriju ovisno o njegovoj dobi na dan podnošenja Prijave projekta, a dokazuje se datumom rođenja navedenom u važećoj osobnoj iskaznici.

**Kriterij odabira 3: AKTIVNOSTI IZ POSLOVNOG PLANA IMAJU POZITIVAN UTJECAJ NA OKOLIŠ**

Da bi nositelj projekta ostvario bodove po navedenom kriteriju, aktivnosti prikazane u poslovnom planu moraju se odnositi na obnovljive izvore i/ili uštedu energije. Najmanje 10% a najviše 30% aktivnosti prikazanih u poslovnom planu moraju se odnositi na obnovljive izvore i/ili uštedu energije kako bi se mogli dodijeliti bodovi prema navedenom kriteriju.

Pod obnovljivim izvorima energije za ovaj natječaj podrazumijevaju se:

- kupnja i/ili ugradnja solarnih sustava isključivo na građevine (objekte) koje su namijenjene poljoprivrednoj proizvodnji i/ili preradi proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda)

- kupnja i/ili ugradnja solarnih sustava za potrebe rada mehanizacije, strojeva i opreme koja je namijenjena poljoprivrednoj proizvodnji i/ili preradi proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda), npr. solarni sustavi za električni pastir u stočarskoj proizvodnji, solarni sustavi za pumpu za navodnjavanje.

Ukoliko je u poslovnom planu navedena aktivnost kupnje i/ili ugradnje samo solarnog sustava, vrijednost navedenog se uzima za izračun uvjeta *„Najmanje 10% a najviše 30% aktivnosti prikazanih u poslovnom planu moraju se odnositi na obnovljive izvore i/ili uštedu energije“.* Ukoliko su u poslovnom planu kao aktivnosti navedene kupnja električnog pastira i solarnog sustava za njegovo napajanje, kupnja pumpe za navodnjavanje i solarnog sustava za njezino pokretanje, vrijednost električnog pastira i solarnog sustava za njegovo napajanje kao i vrijednost pumpe za navodnjavanje i solarnog sustava za njezino pokretanje uzimaju se za izračun uvjeta *„Najmanje 10% a najviše 30% aktivnosti prikazanih u poslovnom planu moraju se odnositi na obnovljive izvore i/ili uštedu energije“.*

 - kupnja i/ili ugradnja dizalica topline isključivo za građevine (objekte) koje su namijenjene poljoprivrednoj proizvodnji i/ili preradi proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda)

- kupnja i/ili ugradnja sustava za grijanje na biomasu za potrebe grijanja građevina (objekata) koje su namijenjene poljoprivrednoj proizvodnji i/ili preradi proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda) npr. plastenici/staklenici, objekt za proizvodnju gljiva.

Pod uštedom energije za ovaj natječaj se podrazumijeva kupnja i po potrebi ugradnja isključivo nove poljoprivredne mehanizacije, strojeva i opreme u svrhu poljoprivredne proizvodnje i/ili isključivo nove opreme u svrhu prerade proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda).

Kada je poslovnim planom predviđena aktivnost nabava nove poljoprivredne mehanizacije, strojeva i opreme u svrhu poljoprivredne proizvodnje i/ili nove opreme u svrhu prerade proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda) čija vrijednost je ispod 10%, a iznad 30% aktivnosti prikazanih u poslovnom planu, nositelj tada ne može ostvariti bodove po navedenom kriteriju odabira br.3.

Ukoliko je u poslovnom planu naznačena kupnja više komada nove poljoprivredne mehanizacije, strojeva i opreme u svrhu poljoprivredne proizvodnje i/ili više komada nove opreme u svrhu prerade proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda), za izračun uvjeta *„Najmanje 10% a najviše 30% aktivnosti prikazanih u poslovnom planu moraju se odnositi na obnovljive izvore i/ili uštedu energije“,* uzimaju se vrijednosti sve navedene poljoprivredne mehanizacije, strojeva i opreme u svrhu poljoprivredne proizvodnje i/ili nove opreme u svrhu prerade proizvoda iz Dodatka I Ugovora o funkcioniranju EU (Prilog II. – Popis poljoprivrednih proizvoda).

**Kriterij odabira 4: AKTIVNOSTI IZ POSLOVNOG PLANA PRIDONOSE OČUVANJU POSTOJEĆIH ILI STVARANJU NOVIH RADNIH MJESTA**

Izračunati broj zaposlenika uvijek mora predstavljati cijeli broj.

Aktivnosti iz akcijskog plana koje pridonose očuvanju radnih mjesta jesu one koje pridonose daljnjem održavanju samozaposlenosti nositelja projekta s osnova poljoprivredne djelatnosti i održavanju postojećeg broja zaposlenih na poljoprivrednoj djelatnosti, a dokazuju se Potvrdom iz matične evidencije Hrvatskog zavoda za mirovinsko osiguranje.

Aktivnosti iz poslovnog plana koje pridonose stvaranju novih radnih mjesta jesu one koje pridonose samozapošljavanju nositelja projekta s osnova poljoprivredne djelatnosti ili povećanju broja zaposlenih na poljoprivrednoj djelatnosti.

U poslovnom planu opisnom dijelu - Opišite trenutnu situaciju u vezi zaposlenika, opišite postojeću organizacijsku strukturu (uključujući i broj zaposlenika), te opišite eventualne izmjene radne strukture (uključujući i eventualne promjene u broju zaposlenika) uzrokovane ulaganjem koje je predmet Vaše Prijave projekta.

**Kriterij odabira 5: BROJ STANOVNIKA NASELJA U KOJEM SE ULAGANJE PROVODI**

Nositelj projekta će po ovom kriteriju ostvariti bodove ovisno o broju stanovnika naselja u kojem se ulaganje/aktivnost iz poslovnog plana provodi.

Da bi nositelj projekta ostvario bodove po ovom kriteriju mora u Poslovnom planu (tablični dio) u dijelu „Akcijski i financijski plan projektnih aktivnosti“ kod „Lokacije ulaganja“ osim katastarskog ureda i katastarske općine naznačiti i katastarske čestice/ARKOD parcele i naziv naselja u kojem se katastarske čestice nalaze.

Kao dokaz tome dostavlja se Potvrda o teritorijalnoj pripadnosti katastarske čestice izdana od Državne geodetske uprave iz koje je razvidno na području kojeg naselja se nalazi pojedina katastarska čestica.

Ukoliko se ulaganja/aktivnosti iz poslovnog plana provode na području više naselja koja ne pripadaju u isti rang naselja po broju stanovnika, naseljem u kojem se ulaganje provodi smatrat će se naselje u kojem je sjedište poljoprivrednog gospodarstva upisanog u Upisnik poljoprivrednika.

Nositelj projekta koji u poslovnom planu navodi aktivnost kupnje ili zakupa poljoprivrednog zemljišta nije obvezan navesti katastarsku česticu koja je predmetom kupnje ili zakupa ukoliko mu ista nije poznata, već samo katastarsku općinu u kojoj namjerava istu kupiti ili zakupiti. U tom slučaju ostvarit će se bodovi za naselje u kojem je sjedište poljoprivrednog gospodarstva upisanog u Upisnik poljoprivrednika.

Ako nositelj projekta ne navede i katastarske čestice/ARKOD parcele i naziv naselja u kojem se čestice nalaze neće ostvariti bodove po ovom kriteriju. Iznimka su prihvatljive aktivnosti broj 3, 8 i 9 iz točke 3.2. LAG natječaja.

**DODATNI KRITERIJI IZ LRS-A:**

**Dodatni kriterij odabira 1**: ***PREDNOST IMA PRIJAVITELJ ČIJI PROJEKT DOPRINOSI STVARANJU VEĆEG BROJA RADNIH MJESTA*** – vrijedi isto kao za glavni kriterij broj 4.

**Dodatni kriterij odabira 2:** ***PREDNOST IMA PRIJAVITELJ ČIJI JE PROJEKT S VEĆIM STUPNJEM INOVATIVNOSTI:***

**Inovativnost:** U poslovnom planu 'Opisni dio' potrebno je navesti koji je to inovativni tehničko-tehnološki proizvod/proces te obrazložiti na koji način je isti inovativan i povezan s projektom (ulaganjem) prijavljenim u prijavi projekta.

**Pojašnjenje:**

**Inovativnost:** Uvođenje novog/unaprijeđenog tehničko - tehnološkog procesa predstavljaju aktivnosti kojima se postojeći tehnološki proces automatizira, informatizira (čime se isključuje kupnja osobnih računala i printera za redovito poslovanje te računalnih programa namijenjenih svakodnevnom uredskom poslovanju) ili unaprjeđuje na način da utječe na povećanu produktivnost, smanjenje utroška energije, očuvanje okoliša, ukupan prinos ili prirast i sl.

Kupnja mehanizacije i/ili gospodarskih vozila ni u kom slučaju ne može se smatrati unaprjeđenjem tehničko - tehnološkog procesa.

Po ovom kriteriju projekt **s većim stupnjem** inovativnosti smatrati će se onaj projekt u kojem je **veći iznos troška prihvatljivih aktivnosti** navedenih u poslovnom planu tablica „Akcijski i financijski plan projektnih aktivnosti“, a koje se odnose na inovativnost.

**Dodatni kriterij odabira 3**: ***PREDNOST IMA PRIJAVITELJ ČIJE SE ULAGANJE PROVODI U NASELJU SA MANJIM BROJEM STANOVNIKA*** – vrijedi isto kao za glavni kriterij broj 5.

**Dodatni kriterij odabira 4:** ***PREDNOST IMA PRIJAVITELJ KOJI JE PRVI (DAN, SAT, MINUTA, SEKUNDA) PODNIO PRIJAVU PROJEKTA NA LAG NATJEČAJ****.*

Kriterij 1. ima najveću važnost, što znači da će se kriterij 2. primjenjivati samo ukoliko prijavitelji i po kriteriju 1. budu imali jednak broj bodova. Kriterij 3. primjenjivati će se ako i po kriteriju 2. budu imali jednako bodova, te kriterij 4. koji će se primjenjivati ukoliko po svim prethodnim kriterijima budu jednako ocijenjeni.